Halič (okres Lučenec)

Halič je obec na Slovensku v okrese Lučenec.

Dejiny 

Obec vznikla asi v 12. storočí pod hradom, ktorý bol sídlom panstva rodu Tomajovcov, od 15. storočia Lossonczyovcov a v rokoch 1554-1848 Forgáchovcov. Staré a cudzojazyčné pomenovania obce boli: Gach (1386), Galch (1424), Gaach (1435); maďarsky Gács. Podhradie sa stalo mestečkom v roku 1765 a dnešné pomenovanie obce Halič je od roku 1808.

Hrad bol v rokoch 1450-51 v rukách Jiskrovcov, v roku 1544 zrúcaný, v roku 1612 obnovený. V roku 1682 ho dobyl Imrich Tököli, v roku 1703 Rákóczi a v roku 1709 cisárske vojská. V rokoch 1554-1594 ho okupovali Turci.

V roku 1828 tu žilo 1235 obyvateľov v 186 domoch. Popri poľnohospodárstve a ovocinárstve sa tu rozvinula hrnčiarska výroba. Vo Forgáchovskej súkenke založenej v roku 1764 inštalovali v roku 1832 parný stroj. Koncom 18. storočia pracovala aj manufaktúra na majoliku, papiereň, výrobňa ceruziek a mlyny. Do roku 1922 bola Halič sídlom okresu. V roku 1926 zrušili textilnú továreň. Bola tu veľká nezamestnanosť, v roku 1928 robotníctvo demonštrovalo proti nezamestnanosti.

V rokoch 1938-1945 bola Halič pripojená k Maďarsku. 23. januára 1945 ju oslobodila Sovietska armáda.

Kultúra a zaujímavosti

Pamiatky 
 Haličský kaštieľ, pôvodne renesančný protiturecký hrad postavený Žigmundom Forgáčom v roku 1612 na mieste stredovekej pevnosti. Monumentálna stavba sa nachádza na vyvýšenine nad obcou. Kaštieľ bol barokovo upravený do nepravidelného šesťuholníkového tvaru s nárožnými vežami v 60. rokoch 18. storočia. Interér stavby je riešený ako dvojtrakt. Renesančné miestnosti sú zaklenuté krížovou klenbou a maľovanými trámovými stropmi.

 Rímskokatolícky kostol Nájdenia sv. Kríža, jednoloďová klasicistická stavba so segmentovo ukončeným presbytériom a vežai tvoriacimi súčasť jej hmoty z roku 1826. Ku kostolu boli pristavané veže v roku 1835, upravovaný bol v rokoch 1890 a 1921. Hlavnej fasáde s dvoma vežami dominuje predstavaný portikus so štyrmi toskánskymi stĺpmi. Fasáda je členená pilastrami. 

 Evanjelický kostol, bývalá židovská neologická synagóga z roku 1925. Ide o jednopriestorovú halovú stavbu s orientálnym tvaroslovím. Nárožia priečelia sú doplnené o osemboké veže s dekoratívnym kazetovaním a barokovými helmicami. 

 Bývalý kráľovský soľný úrad, dvojpodlažná trojtraktová baroková stavba na pôdoryse obdĺžnika z roku 1767. 

 Manufaktúra na majoliku, technická pamiatka z druhej polovice 18. storočia. Jedná sa o dvojtraktovú klasicistickú stavbu na pôdoryse písmena L. Objekt bol upravovaný v rokoch 1896 a 1945.

Osobnosti obce

Rodáci 
 Gejza Horák (* 1919 – † 2003), jazykovedec a publicista
 Hana Ponická (* 1922 – † 2007), prozaička, prekladateľka, publicistka a autorka literatúry pre deti a mládež
 Jozef Pročko (* 1965), komik, zabávač, herec, moderátor a režisér, poslanec NR SR

Referencie

Iné projekty

Pozri aj 
 Zoznam kultúrnych pamiatok v obci Halič

Externé odkazy 
 Oficiálna stránka obce
 Najkrajší kraj- turistické atrakcie v obci

 
Obce okresu Lučenec